आजकल यंगस्टर्स पर फिल्में बनाना फिल्ममेकर्स को काफी पसंद आ रहा है। जैसा कि फिल्म 'दिल जंगली' के पोस्टर पर लिखी टैगलाइन से साफ है कि यह कॉलेज लाइफ से लेकर रियल लाइफ तक पहुंचने की कहानी है। कोरोली नायर (तापसी पन्नू) एक लंदन बेस्ड बिज़नस टाइकून की इकलौती बेटी है, जो कि अब दिल्ली में बस गए हैं। अपने पिता की उम्मीदों के उलट उसका बिज़नस में कोई इंटरेस्ट नहीं है। वह तो बस अपने सपनों के राजकुमार से शादी रचाकर उसके बच्चों की मां बनना चाहती है। अपनी लाइफ में सच्ची खुशी तलाश रही कोरोली दिल्ली स्थित ब्रिटिश काउंसिल में पढ़ाती है। वहीं उसकी मुलाकात सुमित उप्पल (साकिब सलीम) से होती है। सुमित एक जिम में इंस्ट्रक्टर है, जो कि बॉलिवुड में बड़ा स्टार बनना चाहता है। फिल्मी पर्दे पर चमकने की खातिर इंग्लिश सीखने के लिए वह ब्रिटिश काउंसिल पहुंचता है, जहां उसकी मुलाकात कोरोली से होती है। शुरुआत में वे स्टूडेंट और टीचर ही रहते हैं, लेकिन बाद में एक-दूसरे के करीब आ जाते हैं। फिल्म की कहानी कोरोली और सुमित की लव स्टोरी के इर्द-गिर्द घूमती है। इसी बीच इस लव स्टोरी में फिल्मी अंदाज़ में एक ट्विस्ट आता है। सुमित और कोरोली की प्रेम कहानी अपने अंजाम तक पहुंचती है या नहीं यह जानने के लिए आपको फिल्म देखनी होगी। साकिब ने अपने रोल के मुताबिक, ठीकठाक ऐक्टिंग की है। वहीं तापसी एकदम अलग अंदाज़ में नज़र आईं हैं। तापसी का यह बदला हुआ फंकी अवतार उनके चाहने वालों को पसंद आ सकता है। बेशक तापसी आजकल हर फिल्म में कुछ खास करती नज़र आ रही हैं। खासकर यंगस्टर्स के लिए फिल्म में काफी मसाला है, जो कि अपने आपको इससे जुड़ा हुआ पाते हैं। सुमित और कोरोली के दोस्तों ने अपने रोल के मुताबिक ऐक्टिंग की है। वहीं फिल्म के गाने भी कहानी को रफ़्तार देते हैं। अलेया ने फिल्म की कहानी को यंगस्टर्स के मुताबिक ढालने की कोशिश की है, जिसमे वह काफी हद तक कामयाब रही हैं। इस वीकेंड पर यंगस्टर्स की लाइफ को दोबारा जीना चाहते हैं, तो आप फिल्म देख सकते हैं।